बासुगाव , 22 आगस्टःथांनाय बावैसो भारत सरकारनि सोलोंथाय आरो थुनलाइ बिफाननि गेजेरजों होनाय माहारियारि साबसिन फोरोंगिरि बान्था - 2020 खौ आजावनो हादों चिरां जिल्लानि बासुगाव सहरनि थागिबि आरो कक्राझार सरकारि जौसिन फरायसालिनि फोरोंगिरि गौतम देब शर्माआ । माहारियारि साबसिन फोरोंगिरि बान्थानि थाखाय दुलाराय हादतनि मोन 36 राइज्यो आरो मोन 7 मिरु खुंथाय ओनसोलनिफ्राय गासै सा 153 फोरोंगिरिफोरा अनलाइननि गेजेरजों बाहागो लादोंमोन । बिसोर फोरोंगिरिफोरनि गेजेराव सा 47 फोरोंगिरिफोरा बे माननि बान्थाखौ आजावनो हायो । अदेबानि आसाम राइज्योनिफ्राय सासेल' गौतम देब सर्माआ भारत सरकारनि सोलोंथाय आरो थुनलाइ बिफाननि गेजेरजों माहारियारि साबसिन फोरोंगिरि बान्थाखौ आजावनो हानाया आसाम आरो बिटिएडि ओनसोलखौ गोग्गाथाव आरो रंजाथाव खालामनो हादों । बे माननि हादतयारि बान्थाखौ आजावनो हानाय साबसिन फोरोंगिरि गौतम देब शर्मानि बे जाफुसारनायाव जोनोम जायगा बासुगाव सहरनि थागिबि सोद्रोमाफोरजों लोगोसे मावबिबानाव थानाय कक्राझार सरकारि जौसिन फरायसालिनि गाहाय फोरोंगिरि , फोरोंगिरि - फोरोंगिरिजोफोरनि गेजेराव मोनसे गोजोन्नाय आरो रंजानायनि खुसि जानाय थासारिखौ नुनो मोन्दों । बासुगाव सहरनि ब्रै नं . बार्डनि आजिरा मोन्नाय फोरोंगिरि जतिन्द्र शर्मा आरो थरुलता सानि नैथि फिसाज्ला गौतम देब शर्माया गुवाहाटी कटन कलेजनिफ्राय बिगियान आयदाआव उथ्रिसारनानै थांनाय 2006 माइथायनि 4 फेब्रुवारिनिफ्राय कक्राझार सरकारि जौसिन फरायसालिआव फोरोंगिरि महरै साख्रि मावगासिनो दं । 
माहारियारि साबसिन फोरोंगिरि बान्था मोन्नो हादों बासुगावनि गौतम देब शर्माआ